**Hassiba Boulmerka** (en árabe: *حسيبة بولمرقة*), nada en Constantina o 10 de xullo de 1968, é unha exatleta alxeriana de carreiras de media distancia, campioa olímpica de 1500 m nos Xogos Olímpicos de 1992 e campioa mundial en 1991 e 1995. En 1995 foi galardoada co premio Príncipe de Asturias dos Deportes, para o que o xurado tivo en conta as súas cualidades como atleta e tamén os seus valores humanos.

Traxectoria
-----------

Comezou a facer atletismo aos dez anos, e axiña se especializou nas probas de media distancia. Empezou a participar nalgunhas competicións do seu país e máis tarde a nivel continental.

En 1988 e 1989 gañou os 800 e os 1500 metros nos Campionatos de África que se disputaron na cidade alxeriana de Annaba e en Lagos, respectivamente. Un mes máis tarde participou nos Xogos Olímpicos de Seúl, a súa primeira gran competición internacional, onde participou nos 800 e nos 1500 metros, aínda que non pasou as eliminatorias. Nos anos sucesivos os seus resultados foron mellorando pouco a pouco, e en 1991 chegou a súa consagración, ao gañar a medalla de ouro dos 1500 metros dos Campionatos do Mundo de Toquio. Foi a primeira muller africana que gañaba un título mundial de atletismo. Ese ano acabou segunda no ránking mundial da proba cunha marca 4:00,00 lograda en Zúric pouco antes dos mundiais.

Boulmerka espertou a atención dos medios de comunicación internacionais non só polos seus éxitos deportivos, senón polas ameazas de morte que recibiu de grupos fundamentalistas islámicos do seu país polo feito de correr en pantalón curto e negarse a usar o veo nos actos públicos, o que segundo eles ía en contra da súa relixión. Isto obrigouna a trasladar a súa residencia a Europa, en concreto a Francia.

O seu maior éxito deportivo chegou nos Xogos Olímpicos de Barcelona 1992, onde era unha das grandes favoritas e gañou a medalla de ouro nos 1500 metros nunha chegada moi apertada coa rusa Lyudmila Rogachova. O tempo de Boulmerka foi 3:55,30 mellor marca mundial do ano e mellor de toda a súa vida. Foi a primeira medalla de ouro lograda por Alxeria nuns Xogos Olímpicos, e a segunda medalla de ouro lograda por unha atleta musulmá, despois de Nawal El Moutawakel.

Nos dous anos seguintes o seu rendemento baixou bastante, aínda que logrou unha medalla de bronce nos 1500 metros nos Campionatos do Mundo de Stuttgart 1993. Cando parecía que a súa carreira deportiva estaba en declive, deu a sorpresa gañando a medalla de ouro nos Campionatos do Mundo de Gotemburgo 1995, no que era o seu segundo título mundial. Esa foi a súa única vitoria ao longo da temporada, e foi a súa última gran vitoria.

Participou nos Xogos Olímpicos de Atlanta 1996, mais foi eliminada nas semifinais. Tras non participar nos Campionatos do Mundo de Atenas 1997, a finais desa temporada anunciou a súa retirada do atletismo. Máis tarde foi elixida para a comisión de atletas do Comité Olímpico Internacional.

Trala súa retirada, Boulmerka traballou para promover o deporte entre as mulleres do seu país como unha forma de combater o machismo. Ademais, volveu a Alxeria como muller de negocios.

Resultados
----------

| Ano | Competición | Lugar | Posición | Marca |
| --- | --- | --- | --- | --- |
| 1989 | Copa do Mundo | Barcelona | 7.ª en 800 m | 2:00,21 |
| 1991 | Campionato do Mundo | Tokio | 1.ª en 1500 m | 4:02,21 |
| 1992 | Xogos Olímpicos | Barcelona | 1.ª en 1500 m | 3:55,30 |
| 1993 | Campionato do Mundo | Stuttgart | 3.ª en 1500 m | 4:04,29 |
| 1994 | Copa do Mundo | Londres | 1.ª en 1500 m | 4:01,05 |
| 1995 | Campionato do Mundo | Gotemburgo | 1.ª en 1500 m | 4:02,42 |
|

Marcas persoais
---------------

* 800 metros: 1:58,72 (Roma, 17 de xullo de 1991)
* 1500 metros: 3:55,30 (Barcelona, 8 de agosto de 1992)

Tamén tivo o récord de África da milla con 4:20.79, obtido en 1991 en Oslo, durante dezasete anos ata que foi superado pola etíope Gelete Burika, con 4:18.23 en 2008.

Notas
-----

1. 1 2 3  Hassiba Boulmerka: Defying death threats to win gold, BBC, 11 de febreiro de 2012. Consultado o 11 de febreiro de 2012.
2. ↑  "Hassiba Boulmerka: Algerian Role Model". Arquivado dende o orixinal o 12 de setembro de 2008. Consultado o 13 de febreiro de 2012.
3. ↑  IAAF, 7 de setembro de 2008: Powell cruises to 9.77 and 9.82 in Rieti – IAAF World Athletics Tour

Véxase tamén
------------

|  |  |
| --- | --- |
|  | A Galipedia ten un portal sobre: ***Muller*** |

### Ligazóns externas

* Comité Olímpico Internacional
* Sports Reference
* Premio Príncipe de Asturias dos Deportes 1995

| * v
* c
* e
Galardoados co Premio Princesa de Asturias dos Deportes |
| --- |
| Década de 1980 | 
* 1987: Sebastian Coe
* 1988: Juan Antonio Samaranch
* 1989: Severiano Ballesteros

 |  |
| Década de 1990 | 
* 1990: Sito Pons
* 1991: Serhii Bubka
* 1992: Miguel Indurain
* 1993: Javier Sotomayor
* 1994: Martina Navrátilová
* 1995: Hassiba Boulmerka
* 1996: Carl Lewis
* 1997: Equipo español de Maratón
* 1998: Arantxa Sánchez Vicario
* 1999: Steffi Graf

 |
| Década de 2000 | 
* 2000: Lance Armstrong
* 2001: Manuel Estiarte
* 2002: Selección de fútbol do Brasil
* 2003: Tour de Francia
* 2004: Hicham El Guerrouj
* 2005: Fernando Alonso
* 2006: Selección de baloncesto de España de 2006
* 2007: Michael Schumacher
* 2008: Rafael Nadal
* 2009: Yelena Isinbayeva

 |
| Década de 2010 | 
* 2010: Selección de fútbol de España
* 2011: Haile Gebrselassie
* 2012: Iker Casillas e Xavi Hernández
* 2013: José María Olazábal
* 2014: Maratón de Nova York
* 2015: Marc e Pau Gasol
* 2016: Javier Gómez Noya
* 2017: Selección de rugby de Nova Zelandia
* 2018: Reinhold Messner e Krzysztof Wielicki
* 2019: Lindsey Vonn

 |
| Década de 2020 | 
* 2020: Carlos Sainz
* 2021: Teresa Perales
* 2022: Fundación e Equipo Olímpico de Refuxiados
* 2023: Eliud Kipchoge

 |
| 
* **Os outros premios**: Artes
* Ciencias Sociais
* Comunicación e Humanidades
* Concordia
* Cooperación Internacional
* Investigación Científica e Técnica
* Letras

 |


| * v
* c
* e
Campioas olímpicas de 1500 metros |
| --- |
|  | 1972: Lyudmila Bragina • 1976: Tatyana Kazankina • 1980: Tatyana Kazankina • 1984: Gabriella Dorio • 1988: Paula Ivan • 1992: Hassiba Boulmerka • 1996: Svetlana Masterkova • 2000: Nouria Mérah-Benida • 2004: Kelly Holmes • 2008: Nancy Lagat • 2012: Maryam Yusuf Jamal • 2016: Faith Kipyegon |  |

|  |  |
| --- | --- |
| Control de autoridades | 
* Wd: Q233870
* EBID: ID
* FemBio: 3950
* Munzinger: 01000003868
* IAAF: 60203
* OCID: hassiba-boulmerka
* Sports Reference: hassiba-boulmerka-1

 |